**Pārskats par bērnu stāvokli Latvijā 2017.gadā**

Informatīvais ziņojums „Pārskats par bērnu stāvokli Latvijā 2017.gadā” ir sagatavots atbilstoši Bērnu tiesību aizsardzības likuma 62.panta pirmās daļas 7.punktā dotajam uzdevumam – Labklājības ministrijai nodrošināt ikgadējā pārskata par bērnu[[1]](#footnote-1) stāvokli valstī sagatavošanu un iesniegšanu Saeimai un Ministru kabinetam.

 Saskaņā ar Centrālās statistikas pārvaldes datiem Latvijā 2018.gada sākumā bija 358 762 bērnu (184 590 zēnu un 174 172 meiteņu). Salīdzinot ar 2017.gada sākumu, kad bērnu skaits bija 356 527, 2018.gada sākumā bērnu kopskaits ir pieaudzis par 2 235 bērniem. Bērnu īpatsvars iedzīvotāju kopskaitā veidoja 18,5%.

Saskaņā ar Centrālās statistikas pārvaldes datiem 2017.gadā piedzimuši 20 828 bērnu (10 797 zēnu un 10 031 meitene).

2018.gada sākumā pirmsskolas vecumā (0-6) bija 146 301 bērns. Savukārt skolas vecumā (7-17) bija 212 461 bērns.

 2018.gada sākumā Rīgas statistiskajā reģionā[[2]](#footnote-2) dzīvoja 32% bērnu no bērnu kopskaita valstī, Pierīgas reģionā 22%, Vidzemes reģionā 9%, Kurzemes reģionā 13%, Zemgales reģionā 12%, Latgales reģionā 12%.

 Salīdzinot bērnu (0-17 gadi) skaitu republikas pilsētās 2018.gada sākumā, konstatējams, ka Rīgā dzīvoja 113 246 bērni. Daugavpilī – 14 742 bērni, Liepājā – 14 076, Jelgavā – 11 856, Jūrmalā – 8 319, Ventspilī – 6 296, Rēzeknē – 5 210, Valmierā – 4 603, Jēkabpilī – 4 213 bērni.

 Saskaņā ar Centrālās statistikas pārvaldes 2017.gada datiem no aptaujāto mājsaimniecību kopskaita, salīdzinot mājsaimniecību sadalījumu pēc bērnu skaita pilsētās un laukos, pilsētās vairāk bija mājsaimniecības ar vienu bērnu (16,3%). Laukos šādu mājsaimniecību bija 15,4%. Savukārt mājsaimniecību īpatsvars ar diviem, trīs un vairāk bērniem bija lielāks laukos nekā pilsētās (pilsētās –10,8%; laukos – 12,6%). Kopumā mājsaimniecību ar bērniem īpatsvars laukos bija lielāks par mājsaimniecību īpatsvaru ar bērniem pilsētās (pilsētās – 27,1% mājsaimniecību ar bērniem; laukos – 28% mājsaimniecību ar bērniem).

 Saskaņā ar Centrālās statistikas pārvaldes datiem 2017.gadā vidējais bērnu skaits mājsaimniecībās ar bērniem bija 1,6. Salīdzinoši vidējais bērnu skaits mājsaimniecībās ar bērniem laukos bija par 0,1 procentpunktu lielāks nekā pilsētās. Vidējais bērnu skaits mājsaimniecībās ar bērniem pilsētās – 1,5. Savukārt, analizējot vidējo bērnu skaitu mājsaimniecībās ar bērniem sadalījumā kvintiļu[[3]](#footnote-3) grupās, vidējais bērnu skaits mājsaimniecībās ar bērniem bija vislielākais 1.kvintiļu grupā (1,8 bērni), kam seko 2.un 3.kvintiļu grupa (1,6 bērni katrā). Vidējais bērnu skaits mājsaimniecībās ar bērniem bija vismazākais 5.kvintiļu grupā (1,3 bērni).

Saskaņā ar Centrālās statistikas pārvaldes datiem 2017.gadā 1.kvintilē no kopējā mājsaimniecību īpatsvara 37,4% bija mājsaimniecības ar bērniem, bet 62,6% - mājsaimniecības, kurās nav bērnu. Salīdzinoši 5.kvintiļu grupā no kopējā mājsaimniecību skaita 17,5% bija mājsaimniecības ar bērniem, bet 82,5% - mājsaimniecības, kurās nav bērnu. No kopējā mājsaimniecību īpatsvara otrais augstākais īpatsvars mājsaimniecībām ar bērniem (32,3%) bija 3.kvintiļu grupā, kam sekoja 29,4% 4.kvintuļu grupā un visbeidzot 20,2% mājsaimniecību ar bērniem 2.kvintuļu grupā.

 Salīdzinot mājsaimniecību ar bērniem īpatsvaru pēc bērnu skaita dažādās kvintiļu grupās, konstatējams, ka visaugstākais mājsaimniecību īpatsvars ar diviem bērniem, kā arī mājsaimniecības ar trīs un vairāk bērniem, bija 1.kvintiļu grupā. Mājsaimniecības ar diviem bērniem 1.kvintiļu grupā veidoja 13,1% no kopējo mājsaimniecību skaita; mājsaimniecības ar trim un vairāk bērniem – 7,2% no kopējo mājsaimniecību skaita. Toties visaugstākais mājsaimniecību īpatsvars ar vienu bērnu bija 4.kvintuļu grupā (20,9% no kopējā mājsaimniecību skaita šajā kvintilē).

 Salīdzinot mājsaimniecību ar bērniem īpatsvaru statistisko reģionu griezumā, konstatējams, ka vislielākais mājsaimniecību īpatsvars ar bērniem bija Pierīgas statistiskajā reģionā (31,3%), vismazākais – Vidzemes statistiskajā reģionā (24%).

Saskaņā ar Centrālās statistikas pārvaldes datiem 2017.gadā procentuāli vislielākais mājsaimniecību īpatsvars ar trīs un vairāk bērniem bija Kurzemes statistiskajā reģionā (3,6%), savukārt vismazākais – Rīgas un Vidzemes statistiskajos reģionos (abos – 2,6%). Turpretim pirmo vietu statistisko reģionu vidū pēc mājsaimniecību īpatsvara ar diviem bērniem ieņēma Zemgales statistiskais reģions (10,6%). Salīdzinoši vismazākais šādu mājsaimniecību īpatsvars bija Rīgas statistiskajā reģionā (7,5%). Pirmajā vietā pēc mājsaimniecību īpatsvara ar vienu bērnu bija Pierīgas statistiskais reģions (18,5%), bet mazākais šādu mājsaimniecību īpatsvars, salīdzinot ar pārējiem statistiskajiem reģioniem, bija Vidzemes statistiskajā reģionā (13,1% no kopējā mājsaimniecību skaita).

Saskaņā ar Izglītības un zinātnes ministrijas datiem[[4]](#footnote-4) 2017.gada 1.septembrī izglītības iestādēs kopumā mācījās 253 618 bērni (38 509 bērni mācījās pirmsskolas izglītības programmās; 215 109 bērni mācījās vispārējās pamata un vidējās izglītības programmās). No tiem 185 205 bērni mācījās vispārējās izglītības programmās ar latviešu mācību valodu, 65 838 bērni mācījās vispārējās izglītības programmās ar krievu mācību valodu, 2 575 bērni mācījās vispārējās izglītības programmās ar citu mācību valodu.

Savukārt saskaņā ar Izglītības kvalitātes valsts dienesta sniegtajiem datiem Valsts izglītības informācijas sistēmā ievadīta 119 pašvaldību informācija par 17 803 izglītības iestādēs 2017./2018.mācību gadā nereģistrētiem obligātā izglītības vecuma bērniem, tajā skaitā 16 080 bērniem 7–18 gadu vecumā un 1 723 bērniem 5–6 gadu vecumā.[[5]](#footnote-5) Vairumam bērnu (5-18 gadu vecumā) pašvaldības kā pamatojumu tam, ka bērni nav reģistrēti izglītības iestādē, norādījušas izbraukšanu no valsts (13 874 bērni) vai bērnam ir uzturēšanās atļauja, bērns ir citas valsts pilsonis (1 987 bērni). Salīdzinoši mazākam skaitam izglītības iestādēs nereģistrētu bērnu ir tikuši minēti citi pamatojumi: *pašvaldībai nav informācijas (550 bērni); anulēta deklarētā dzīvesvieta (273 bērni); pašvaldība noskaidro situāciju (348 bērni); pašvaldība nav norādījusi statusu (316 bērni); citu iemeslu dēļ neapmeklē izglītības iestādi (283 bērni); adoptēts (uz ārzemēm) (38 bērni); bezvēsts prombūtnē (46 bērni); izglītojas mājās (57 bērni); invaliditāte (13 bērni); ilgstoši slimojošs (17 bērni); iebraucis no ārvalstīm (1 bērns).*

Saskaņā ar Valsts bērnu tiesību aizsardzības inspekcijas datiem par bāriņtiesu darbu 2017. gadā[[6]](#footnote-6) 2 970 bērni dzīvoja ģimenēs, kurās netika pietiekami nodrošināta bērna attīstība un audzināšana un par kurām bāriņtiesa pārskata gadā informējusi pašvaldības sociālo dienestu vai citu atbildīgo institūciju (1 559 zēni un 1 411 meitenes). Vairums šo bērnu bija 4 – 12 gadu vecumā (1 545 bērnu; no tiem 841 zēns un 704 meitenes).

 2017.gadā *ar bāriņtiesas* lēmumu aizgādības tiesības tika *pārtrauktas[[7]](#footnote-7)* 1 411 vecākiem par 1 614 bērniem (815 zēni; 799 meitenes). No tiem 509 bērni bija vecumā līdz 3 gadiem, 809 bērni bija 4 līdz 12 gadu vecumā, 296 bērni bija 13 līdz 17 gadus veci. Jāatzīmē, ka bāriņtiesu sniegtajā statistikā iekļautās trīs bērnu vecuma grupas bērnu vecuma amplitūdas ziņā ievērojami atšķiras (0-3; 4-12; 13-17), tādēļ savstarpēji nav salīdzināmas.

 Bāriņtiesa 251 personai pārtrauca aizgādības tiesības, jo bija konstatēta vecāku vardarbība pret bērnu vai bija pamatotas aizdomas par vardarbību pret bērnu. No minēto personu kopskaita par 124 personām bāriņtiesa, pārtraucot aizgādības tiesības, informēja tiesību aizsardzības iestādes (piemēram, policiju, prokuratūru).

Pārskata periodā par 579 bērniem bāriņtiesa bērnu vecākiem atjaunoja aizgādības tiesības. No tiem: par 138 bērniem vecumā līdz 3 gadiem; par 319 bērniem vecumā no 4 līdz 12 gadiem; par 122 bērniem vecumā no 13 līdz 17 gadiem.

 Vienlaikus *ar tiesas* spriedumu aizgādības tiesības tikušas *atņemtas[[8]](#footnote-8)* 748 personām par 800 bērniem (par 167 bērniem vecumā līdz 3 gadiem; par 439 bērniem vecumā no 4 līdz 12 gadiem; par 194 bērniem vecumā no 13 līdz 17 gadiem). Salīdzinoši par 14 bērniem vecākiem ar tiesas spriedumu aizgādības tiesības tikušas atjaunotas.

 2017.gada nogalē kopumā ārpusģimenes aprūpē atradās 6 669 bērni. No tiem: 679 bērni vecumā līdz 3 gadiem, 3 105 bērni 4-12 gadu vecumā, 2 885 bērni 13-17 gadu vecumā.

 Saskaņā ar Valsts bērnu tiesību aizsardzības inspekcijas datiem par bāriņtiesu darbu 2017. gadā[[9]](#footnote-9) audžuģimenēs dzīvoja 1 173 bērni, aizbildņu ģimenēs – 4 459 bērni, bērnu aprūpes iestādēs – 1037 bērni. No bērnu aprūpes iestādēs esošo bērnu kopskaita 81 bērns bija vecumā līdz 3 gadiem, 440 bērni 4-12 gadu vecumā, 516 bērni 13-17 gadu vecumā (kopā – 1 037 bērni). Bērnu aprūpes iestādē ilgāk par trim mēnešiem uzturējās 50 bērni, savukārt ilgāk par sešiem mēnešiem – 945.

Bērnu īpatsvars bērnu aprūpes iestādēs bija 15% no kopējā ārpusģimenes aprūpē esošo bērnu skaita, audžuģimenēs – 18% no kopējā ārpusģimenes aprūpē esošo bērnu skaita, bet aizbildņu ģimenēs –67% no kopējā ārpusģimenes aprūpē esošo bērnu skaita.

 Saskaņā ar Labklājības ministrijas apkopoto informāciju 2017.gadā kopumā adoptēti 196 bērni. Latvijas iedzīvotāji adoptējuši 127 bērnus, savukārt 69 bērni tika adoptēti uz ārzemēm.

 Saskaņā ar 2017.gadā veiktā pētījuma rezultātiem 32% no aptaujātajiem vecākiem savu bērnu audzināšanā izmantoja fizisku sodu, 49% aptaujāto respondentu uzskatīja, ka bērna sišana kā audzināšanas metode nav pieļaujama, gandrīz tikpat liels aptaujas dalībnieku skaits (47%) tomēr pieļāva, ka dažās situācijās bērns var tikt disciplinēts ar sišanu. 39% respondentu savā ikdienā redzēja bērnu fizisku sodīšanu vismaz dažas reizes gadā. Vairums respondentu (76%) neiejaucās un necentās pieaugušo apturēt, jo nezināja, kā iejaukties (42%) vai uzskatīja, ka tā ir privāta ģimenes problēma (34%)[[10]](#footnote-10).

 Minētajā pētījumā arī secināts, ka būtiska daļa sabiedrības attaisno epizodisku fiziska soda pielietošanu pret bērnu. Vēl aizvien būtiska daļa sabiedrības uzskata bērna sodīšanu ģimenē par “privātu lietu” (iestādēs jāaizliedz, ģimenē nē). Konstatējama nepietiekama izpratne (informētība) par spēkā esošo tiesisko regulējumu. Tādējādi konstatējams, ka, lai gan absolūts bērna fiziskas sodīšanas aizliegums Bērnu tiesību aizsardzības likuma 9.panta otrajā daļā tika pieņemts jau 1998.gadā, minētā tiesību norma praksē ne vienmēr darbojas. Pētījumā arī secināts, ka sabiedrībā pastāv augsta vardarbības tolerance – vairums pētījumā aptaujāto, redzot bērna fizisku sodīšanu, neiejaucas. Pētījumā arī jautāts respondentiem, kādi ir galvenie iemesli bērna fiziskai sodīšanai. Visvairāk respondentu atbildējuši, ka iemesli bērna fiziskai sodīšanai ir vecāku emocijas, iemesla meklēšana bērnā, kā arī pārliecība par bērna fiziskas sodīšanas efektivitāti.[[11]](#footnote-11)

 Tā kā bērni vēl nav nedz fiziski, nedz garīgi nobriedušas personības, bērnu uztvere no pieaugušo uztveres atšķiras. Šķietami, tiek prezumēts, ka, pielietojot fizisku sodu, izdodas sasniegt cerēto rezultātu. Bērni, lai izbēgtu no fiziskas sodīšanas turpināšanas vai atkārtošanas, izpilda pieaugušā nosacījumus. Pētot bērnu motivāciju, kādēļ pēc fiziskā soda bērni ir izpildījuši pieaugušā prasības, ticis secināts, ka lielākoties bailes no jaunas fiziskas sodīšanas ir bijis šādas motivācijas pamatā. Tajā pašā laikā ir iztrūkusi bērna izpratne, kāds tad ir objektīvais iemesls tam, ka nepieciešams ievērot pieaugušā izvirzītos nosacījumus.[[12]](#footnote-12)

Pētījumā[[13]](#footnote-13) konstatēts, ka visbiežāk jaunieši bērnībā ir pieredzējuši emocionālu vardarbību (31,5%), fizisku (27,0%) un emocionālu (23,8%) nevērību, bet retāk – fizisku (16,4%) un seksuālu (10,3%) vardarbību. Sievietes vardarbību pieredzējušas biežāk nekā vīrieši. Lielāks risks pieredzēt vienu vai vairākus vardarbības veidus bija tiem bērniem, kuru ģimenēs ir riska faktori: zems sociāli ekonomiskais stāvoklis, vecāku šķiršanās, tēva vardarbība pret māti, psihoemocionālās veselības un alkohola lietošanas problēmas. Daudzfaktoru regresijas[[14]](#footnote-14) analīze liecina, ka bērnībā pieredzēta fiziskā un emocionālā vardarbība attiecīgi 1,4 un 1,2 reizes palielināja pārmērīga alkohola lietošanas risku jauniešu vecumā. Tiem jauniešiem, kuri bērnībā pieredzējuši fizisko, emocionālo vardarbību un emocionālo nevērību, jauniešu vecumā ir attiecīgi 2,6, 2,3 un 2,1 reizes lielākas psihiskās veselības problēmu attīstības risks nekā jauniešiem bez šādas pieredzes. Bērnībā pieredzēta vardarbība (izņemot seksuālo vardarbību) 2,2–4,0 reizes palielināja pašnāvības mēģinājumu veikšanas risku jauniešu vecumā salīdzinājumā ar jauniešiem, kuriem nav vardarbības pieredzes.

2017.gadā veiktajā pētījumā[[15]](#footnote-15) secināts, ka Latvija ir sasniegusi labus rezultātus pēdējā (*terciārajā*) sliktas izturēšanās pret bērniem prevencijas posmā, sniedzot atbalstu (no prettiesiskām darbībām cietušo bērnu) sociālās rehabilitācijas pakalpojumu ietvaros cietušajiem bērniem. Taču ir pienācis laiks tālākai politikas attīstībai, uzlabojot vardarbības un ļaunprātīgas izturēšanās pret bērnu gadījumu identifikāciju, gadījumu reģistrāciju un agrīnas prevences īstenošanu, novēršot bērnu ciešanas, veselības problēmas un nāves gadījumus. Īpaši tiek rosināts vairāk ieguldīt sociālo normu mainīšanā attiecībā uz vardarbības problemātiku, īstenojot sociālo mārketingu un *ieviešanas* kampaņām.[[16]](#footnote-16)

Vardarbības gadījumu un citu prettiesisku darbību pret bērniem izskaušana nav iedomāja bez efektīviem veidiem, kā bērnu tiesību pārkāpuma noskaidrošanā iespējams iesaistīties arī pašiem bērniem. Tas panākams, uzklausot pašus bērnus, viņu lūgumus pēc palīdzības, pēc būtības izvērtējot bērnu sniegto informāciju un informējot bērnus par jautājuma izskatīšanu u.tml. Bērnu tiesības uz līdzdalību nostiprinātas Apvienoto Nāciju Organizācijas Bērnu tiesību konvencijas 12.pantā.

Bērnu tiesību uz līdzdalību garantēšana ir ne tikai svarīgs priekšnosacījums, lai bērnus pasargātu no vardarbības vai citas ļaunprātīgas darbības pret bērnu, bet arī lai bērniem paredzētie pakalpojumi, kā arī pašvaldību un valsts politika pēc iespējas tiktu veidota atbilstoši bērnu interesēm, audzinot bērnus jau no mazotnes par aktīviem un atbildīgiem sabiedrības locekļiem.

Pārskata gadā veiktā pētījumā[[17]](#footnote-17) par bērnu tiesībām uz līdzdalību konstatēta vienojoša iezīme gandrīz visām aplūkotajām publiskās pārvaldes jomām[[18]](#footnote-18) – bērniem draudzīgas un saprotamas informācijas trūkums (informācijas nepietiekamība). Pētījumā arī ticis secināts, ka saziņas iespējas bērniem ar publiskās pārvaldes iestādēm ir pārāk sarežģītas un iestādes šajā ziņā būtu jāpadara draudzīgākas, pieejamākas bērniem. Tika atzinīgi vērtēts, ka skolās bērniem tiek mācīts par bērnu tiesībām. Tomēr kā kopīgu iezīmi var atzīmēt, ka bērniem trūkst izpratnes par to, kādēļ katra no tiesībām ir svarīga un ko tas nozīmē praksē. Neviens no aptaujātajiem bērniem (vecumā no 12 līdz 18 gadiem) nezināja par ANO Bērnu tiesību konvenciju. Kā pozitīvu faktu var atzīmēt to, ka bērni, runājot par tiesībām, vienmēr minēja arī pienākumus. Tomēr, bērni uzskata, ka „tiesības uz savām tiesībām” ir jānopelna. Kopumā pētījumā secināts, ka bērniem nav skaidra priekšstata, ko nozīmē līdzdalība un ka bērniem ir tiesības uz līdzdalību. Jāatzīmē, ka sākotnēji, jautāti par savām līdzdalības iespējām skolā, ārpusģimenes aprūpes institūcijā vai citā sev ikdienišķā dzīves vidē, bērni parasti tās novērtēja kā ļoti labas. Tomēr pēc konkrētu jautājumu uzdošanas un savstarpējas diskusijas bērni mainīja vērtējumu un atzina, ka viņi bieži netiek iesaistīti sev būtisku jautājumu izlemšanā. Analizējot pētījuma ietvaros dažādo jomu ekspertu sniegto informāciju, tiek secināts, ka izpratne par bērnu tiesībām uz līdzdalību un to īstenošanu praksē ir ļoti atšķirīga un atkarīga gan no konkrētās nozares, gan arī no katra speciālista individuālā redzējuma un pieredzes.

Atskatoties uz 2017.gadā nozīmīgākajiem īstenotajiem pasākumiem Labklājības ministrijas pārraudzītajās jomās, jānorāda, ka, sākot no 2017.gada, pakāpeniski vairāku gadu garumā tiek īstenota koncepcija “Par adopcijas un ārpusģimenes aprūpes sistēmu pilnveidošanu” (apstiprināta ar Ministru kabineta 2015.gada 9.marta rīkojumu Nr.114).

Lai uzlabotu ārpusģimenes aprūpē esošo bērnu stāvokli un veicinātu bērnu iespējas augt ģimeniskā vidē, 2017.gadā palielināts pabalsta apmērs aizbildnim par bērna uzturēšanu (līdz 2016.gada 31.decembrim – 45,53 *euro*, no 2017.gada 1.janvāra – pabalsta apmērs mēnesī ir vienāds ar Ministru kabineta noteikto minimālo uzturlīdzekļu apmēru bērnam[[19]](#footnote-19); 2017.gadā attiecīgi 95 *euro* par bērnu līdz 6 gadiem un 114 *euro* par bērnu no 7-17 gadiem). Tādējādi pabalsta apmērs aizbildnim bērna uzturēšanai 2017.gadā noteikts vienādā apmērā ar audžuģimenēm izmaksāto pabalstu bērna uzturēšanai.

 Pilnveidots arī atbalsts adopcijas jomā. No 2017.gada 1.janvāra palielināta atlīdzība par adoptējamā bērna aprūpes nodrošināšanu – 171 *euro* (līdz 2016.gada 31.decembrim – 49,80 *euro*). Grozījumi veikti, lai veicinātu bērnu uzaugšanu ģimenē un sekmētu bērnu ātrāku un veiksmīgāku integrāciju jaunajā ģimenē, ļaujot adoptētājam pirmsadopcijas aprūpes laikā atrasties atvaļinājumā un pilnvērtīgi veltīt laiku un uzmanību bērnam.

Lai sniegtu atbalstu bērnu adopcijai, tiek arī apmaksāts 10 dienu atvaļinājums, ja adoptējamais bērns ir vecumā līdz 3 gadiem. No 2017.gada 1.janvāra tiesības uz paternitātes pabalstu par piešķirtā atvaļinājuma 10 kalendārajām dienām ir vienam no vecākiem sakarā ar ārpusģimenes aprūpē esoša bērna vecumā līdz trim gadiem adopciju (likuma “Par maternitātes un slimības apdrošināšanu” 10.1 panta 2.punkts). Vienlaikus adoptētājiem palielinātas sociālās apdrošināšanas iemaksas par pirmsadopcijas periodu, un šis periods turpmāk tiek ieskaitīts arī invaliditātes apdrošināšanas stāžā.

2017.gadā palielināts ģimenes valsts pabalsts par ceturto un nākamajiem bērniem (Valsts sociālo pabalstu likuma 2016.gada 23.novembra grozījumi). Ģimenes valsts pabalsta apmērs par ceturto un nākamajiem bērniem no 2017. gada tika noteikts 50,07 *euro* mēnesī (līdz tam 34,14 *euro*). Ģimenes valsts pabalsta apmērs par pirmo bērnu ģimenē 2017.gadā bija 11,38 *euro*, par otro bērnu 22,76 *euro* – divas reizes lielāks nekā par pirmo bērnu (11,38 *euro* x 2), par trešo bērnu 34,14 *euro* – trīs reizes lielāks nekā par pirmo bērnu (11,38 *euro* x 3).

No 2017.gada 1.janvāra Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma 7.panta piektās daļas ievaddaļa izteikta jaunā redakcijā, paredzot, ka daudzbērnu ģimene par vienu no tās locekļa īpašumā, turējumā vai valdījumā reģistrētu transportlīdzekli maksā transportlīdzekļa ekspluatācijas nodokli par attiecīgo kalendāra gadu 50 procentu apmērā. Līdz 2016.gada 31.decembrim minētā likuma norma paredzēja nodokļa atlaidi konkrētai *personai, kurai pašai vai kopā ar laulāto vai kuras laulātajam apgādībā ir trīs nepilngadīgi bērni vai vairāk*.

No 2017.gada 1.jūlija daudzbērnu ģimenes locekļi, braucot reģionālās nozīmes autobusu un vilcienu maršrutos, var saņemt atlaidi 25% apmērā no biļetes cenas. Savukārt no 2017. gada 1.septembra daudzbērnu ģimenes locekļi, braucot reģionālās nozīmes autobusu un vilcienu maršrutos, var iegādāties arī abonementa biļetes ar 20% atlaidi.[[20]](#footnote-20)

Sākot ar 2017.gada 1. novembri, Latvijas Goda ģimenes apliecība “3+ Ģimenes karte” tiek piešķirta ne tikai daudzbērnu ģimenes vecākiem, bet arī bērniem, kas sasnieguši 7 gadu vecumu, un pilngadīgām personām, kas turpina iegūt izglītību, bet vēl nav sasniegušas 24 gadu vecumu. Tādējādi tikuši novērsti šķēršļi visiem daudzbērnu ģimenes locekļiem saņemt tiem pienākošos atvieglojumus, piemēram, braukšanas maksas atlaides sabiedriskajā transportā. Vienlaikus jāatzīmē, ka, lai aizsargātu bērnu tiesības un veicinātu vecāku Civillikumā noteikto pienākumu – bērna nodrošināšanu ar uzturlīdzekļiem – pildīšanu, noteikti stingrāki kritēriji kartes piešķiršanai – Goda ģimenes apliecība “3+ Ģimenes karte” vairs netiek izsniegta uzturlīdzekļu parādniekiem.[[21]](#footnote-21)

Paplašināts personu loks, kas var pretendēt uz vecāku pabalstu. No 2017. gada 1. janvāra tiesības uz vecāku pabalstu ir arī tad, ja darba tiesiskās attiecības ir bijušas uz grūtniecības vai dzemdību atvaļinājuma iestāšanās brīdi, bet beigušās šā atvaļinājuma laikā.

Vienlaikus samazināts laiks, kad var pieprasīt sociālos pabalstus. Valsts sociālos pabalstus (ģimenes valsts pabalstu, bērna kopšanas pabalstu, valsts sociālā nodrošinājuma pabalstu u.c.) varēs pieprasīt sešu mēnešu laikā no tiesību rašanās dienas. Iepriekš tie bija 12 mēneši.

Palielināta summa, no kuras veic sociālās apdrošināšanas obligātās iemaksas par vecāku pabalsta saņēmējiem un bērna kopšanas pabalsta saņēmējiem pensiju apdrošināšanai, apdrošināšanai pret bezdarbu, invaliditātes apdrošināšanai – iemaksas no 2017.gada tiek veiktas no 171 *euro* (iepriekš tie bija 142,29 *euro*).

No 2017.gada 1.aprīļa palielināts valsts atbalsts apgādnieku zaudējušiem bērniem – apgādnieka zaudējuma pensijas, valsts sociālā nodrošinājuma pabalsta un atlīdzības par apgādnieka zaudējumu minimālie apmēri. Par bērnu līdz sešu gadu vecuma sasniegšanai (ieskaitot) minimālais apmērs noteikts 92,5 *euro.* Par bērnu līdz sešu gadu vecumam (ieskaitot) bērnam ar invaliditāti kopš bērnības – 106,72 *euro*. Par bērnu no septiņu gadu vecuma – 111,00 *euro.*

Līdz ar valstī noteiktās minimālās mēnešalgas pieaugumu 2017.gadā no 370 uz 380 *euro* mēnesī palielinās arī minimālais uzturlīdzekļu apmērs katram bērnam, kas vecākam jānodrošina katram savam bērnam neatkarīgi no mantas stāvokļa un spējas uzturēt bērnu. Tā aprēķināšanas kārtība ir noteikta Ministru kabineta noteikumos Nr. 37 „Noteikumi par minimālo uzturlīdzekļu apmēru bērnam”, ņemot vērā valstī noteikto minimālo mēneša darba algu un bērna vecumu: 25 % apmērā no valstī noteiktās minimālās mēneša darba algas katram bērnam no viņa dzimšanas līdz 7 gadu vecumam (2017.gadā – 95 *euro* mēnesī); 30 % apmērā no valstī noteiktās minimālās mēneša darba algas katram bērnam no 7 gadu vecuma sasniegšanas līdz 18 gadu vecuma sasniegšanai (2017.gadā – 114 *euro*).

Pārskata gadā ir tikuši īstenoti ne tikai pasākumi, lai uzlabotu materiālo atbalstu ģimenēm ar bērniem (arī adoptētāju un aizbildņu ģimenēm, kuras rūpējas par bērniem), bet arī lai pilnveidotu pieejamo atbalstu dažādu pakalpojumu veidā (Valsts programmas bērna un ģimenes stāvokļa uzlabošanai 2017.gadam (apstiprināta ar labklājības ministra 2017.gada 18.janvāra rīkojumu Nr.9). Organizētas potenciālo adoptētāju apmācības pirms statusa piešķiršanas, apmācot 184 potenciālos adoptētājus. Paplašinātas iespējas audžuģimenēm, adoptētājiem, aizbildņiem un bērniem saņemt ne tikai psiholoģisko, bet arī citu speciālistu konsultatīvo atbalstu.

Pārskata gadā valsts programmas ietvaros nodrošinātas 4 350 psihologa konsultācijas adoptētājiem, audžuģimenēm, aizbildņiem, viesģimenēm, ģimenēm ar bērniem krīzes situācijās (ja ir bāriņtiesas vai sociālā dienesta atzinums par nepieciešamību), bez vecāku gādības palikušajiem bērniem (arī pēc pilngadības sasniegšanas). Noorganizēta 41 atbalsta grupa adoptētājiem, audžuģimenēm, aizbildņiem, viesģimenēm. Apmācītas 278 potenciālās audžuģimenes. Valsts bērnu tiesību aizsardzības inspekcija un bāriņtiesas pastiprināti pievērsa uzmanību, vai audžuģimenes, kurām tas nepieciešams, ir izgājušas zināšanu pilnveides programmu.

14 gadījumos Valsts bērnu tiesību aizsardzības inspekcijas krīzes komanda sniegusi operatīvu profesionālu palīdzību un atbalstu krīzes situācijā bērniem, vecākiem, izglītības iestāžu darbiniekiem, atbalsta personālam, nodrošinot palīdzības saņemšanu gan iestādēs, kur uzturas bērni, gan ģimenēs (9 izbraukumi un 5 gadījumos sniegta palīdzība uz vietas Valsts bērnu tiesību aizsardzības inspekcijā – 2 gadījumos sniegtas klātienes psiholoģiskās konsultācijas, 2 gadījumos tālruņa konsultācijas un vienā gadījumā novadīta viena radošā darbnīca par drošības jautājumiem pēc krīzes situācijas; sniegts atbalsts 127 bērniem, 13 speciālistiem, 12 ģimenes locekļiem, 15 pedagogiem). Papildus 6 gadījumos ievākta informācija, bet palīdzība nav bijusi nepieciešama.

Īstenota sabiedrības informēšanas kampaņa „Palīdzi bērnam izaugt!” (vērsta uz adopciju, audžuģimenēm un bāriņtiesām) un nodrošināti informēšanas pasākumi, lai mazinātu bērnu traumatismu un vardarbību ģimenē, kā arī popularizētu statusu “Ģimenei draudzīgs komersants”. Nodrošināta pretendentu uz statusu “Ģimenei draudzīgs komersants”[[22]](#footnote-22) 2017.gadā izvērtēšana, rezultātu popularizēšana un 2017.gada 31.maijā Korporatīvās ilgtspējas un atbildības institūta ideju tirgus pasākuma ietvaros statusa “Ģimenei draudzīgs komersants” ieguvēju apbalvošana.

Pārskata gadā nodrošināta sociālās reklāmas videoklipu „Par bērnu drošību uz ūdens” un „Par bērnu apdedzināšanās riskiem” izveide un izvietošana AS “Latvijas Neatkarīgā Televīzija” (LNT) un SIA “TV3 Latvia” (TV3; TV3+; TV6; Kanāls 2; [www.tvplay.lv](http://www.tvplay.lv)) raidlaikā, kā arī Valsts bērnu tiesību aizsardzības inspekcijas mājas lapā.

Vienlaikus īstenoti vairāki citi sabiedrības informēšanas pasākumi. Lai stiprinātu vecāku un bērnu attiecības, īstenota sabiedrības informēšanas kampaņa “Maziem mirkļiem ir liela nozīme”. Izveidots sociālās reklāmas videoklips ar mērķi aktivizēt sabiedrības iesaisti, aicinot kļūt par audžuģimeni, aizbildni, adoptētāju, un videoklips ar mērķi rosināt aizdomāties par bērnu drošības riskiem un līdzatbildību par bērnu drošību. Minētais videoklips izvietots Rīgas sabiedriskā transporta videoekrānos. Uz tramvaju ārējām virsmām Rīgā, Liepājā un Daugavpilī eksponētas sociālās reklāmas par bērnu tiesību aizsardzības aktuāliem jautājumiem. Sagatavots un izplatīts sociāli informatīvs materiāls – padomu žurnāls „Bērnam droša bērnība”.

Labklājības ministrija sadarbojusies ar Latvijas Radio 5 projekta „Dod Pieci” īstenošanā, kā arī uzsākta pakalpojuma “Plecs” izveide, lai nodrošinātu sabiedrības informēšanu un konsultatīva atbalsta sniegšanu par ārpusģimenes aprūpes formām ar mērķi palielināt to personu skaitu, kas motivētas iegūt adoptētāja, aizbildņa, audžuģimenes vai viesģimenes statusu un uzņemt savā ģimenē bērnus, kuri nonāk ārpusģimenes aprūpē, īpaši no bērnu aprūpes iestādēm.

Ar 2017.gada 22.novembra[[23]](#footnote-23) Bērnu tiesību aizsardzības likuma grozījumiem minētajā likumā ietverts specializētās audžuģimenes institūts. Atbilstoši likuma 1.panta 3.1 punktam specializētā audžuģimene ir audžuģimene, kas nodrošina aprūpi noteiktas mērķgrupas bērnam, kuram ir nepieciešama īpaša aprūpe. Savukārt likuma 36.panta pirmajā daļā noteikts, ka bāriņtiesa piešķir specializētās audžuģimenes statusu, gādā par bērna aprūpes līguma slēgšanu ar šo audžuģimeni. Ministru kabinets nosaka kritērijus ģimenes (personas) atzīšanai par specializēto audžuģimeni, kā arī specializēto audžuģimeņu veidus. Likuma 36.panta 2.1 daļā noteikts, ka valsts nodrošina atlīdzību specializētajām audžuģimenēm par pienākumu pildīšanu.

Bērnu tiesību aizsardzības likumā ietverts jauns 36.1 pants, kurā noteikts, ka valsts sniedz finansiālu atbalstu ārpusģimenes aprūpes pakalpojumu sniegšanā atbilstoši likumā par valsts budžetu kārtējam gadam piešķirtajiem līdzekļiem. Atbalstu ārpusģimenes aprūpes pakalpojumu sniegšanā nodrošina ārpusģimenes aprūpes atbalsta centrs (turpmāk – atbalsta centrs). Ministru kabinets nosaka kritērijus atbalsta centru izveidei, atbalsta centru reģistrēšanas kārtību, kā arī prasības atbalsta centriem. Tāpat Ministru kabinets paredz nosacījumus valsts finansējuma piešķiršanai atbalsta centriem, finansējuma apmēru, kā arī kārtību, kādā sniedzams atbalsts. Atbalsta centrs organizē audžuģimeņu apmācību. Minētie likuma grozījumi par specializētajām audžuģimenēm un ārpusģimenes aprūpes atbalsta centriem stāsies spēkā 2018.gada 1.jūlijā.

Sadarbībā ar Eiropas Padomi un biedrību „Latvijas Bērnu labklājības tīkls” īstenota Bērnu līdzdalības novērtēšanas rīka ieviešana. Labklājības ministrijā 2017.gada 10.aprīlī organizēts iesaistīto institūciju informatīvi izglītojošs seminārs[[24]](#footnote-24), kā arī izstrādāts nacionālais ziņojums “Bērnu līdzdalības novērtējums. Latvijas nacionālais ziņojums”[[25]](#footnote-25) (turpmāk – nacionālais ziņojums), balstoties uz Eiropas Padomes metodoloģiju – Bērnu līdzdalības novērtēšanas rīku (*Child Participation Assessment Tool*). Sadarbībā ar Tiesībsarga biroju un biedrību „Latvijas Bērnu labklājības tīkls” 2017.gada 12.decembrī organizēta diskusija, lai ar atbildīgajiem ekspertiem un institūciju pārstāvjiem apspriestu nacionālajā ziņojumā izteiktos secinājumus. Nacionālā ziņojuma ietvaros izvērtētas bērnu līdzdalības iespējas, uzsvaru liekot uz jomām, kuras bērnu ikdienas dzīvē ir visbūtiskākās – ģimene; vispārējā izglītības sistēma, tai skaitā arī speciālās internātskolas; pilsoniskā līdzdalība; sociālā aizsardzība un pakalpojumi; veselības aprūpe, tai skaitā aprūpes iestādes, un tieslietu sistēma, vērtējot bērnu viedokļa uzklausīšanu aprūpes un aizbildnības lēmumu pieņemšanā, kā arī administratīvajā un kriminālprocesā. Tāpat tika vērtēts, cik draudzīgi un saprotami bērnam ir dažādo valsts un pašvaldību institūciju izveidotie mehānismi, kas ļauj saņemt nepieciešamo informāciju, kā arī iesniegt sūdzību vai atsauksmi par saņemtajiem pakalpojumiem. Kopumā bērnu līdzdalības novērtējuma ietvaros veiktās aktivitātes palīdzēja veidot kopīgu izpratni speciālistiem par bērnu līdzdalības tiesībām, to nozīmi un īstenošanas iespējām praksē.

Vienlaikus 2017.gadā Valsts bērnu tiesību aizsardzības inspekcija organizēja radošās darbnīcas pirmsskolas izglītības iestāžu pedagogiem par bērnu pozitīvas disciplinēšanas metodēm, vardarbības riskiem, sadarbību ar bērnu vecākiem, valsts un pašvaldību institūcijām bērnu tiesību un interešu nodrošināšanā. Kopumā piedalījušies 240 dalībnieki. Bāriņtiesu un sociālo dienestu darbiniekiem organizētas radošās darbnīcas “Bērnu tiesību nodrošināšana deinstitucionalizācijas kontekstā”, kuras kopumā apmeklēja 266 dalībnieki. Bāriņtiesu darbiniekiem arī organizētas radošās darbnīcas „Komunikācijas tehnikas” dalībnieki. Kopumā piedalījās 300 bāriņtiesu darbinieki. Apmācīti 240 izglītības iestāžu speciālisti par izglītības iestādes, pašvaldību un valsts institūciju kompetenci un sadarbību, kā arī bērna un bērna likumisko pārstāvju un aprūpētāju līdzdalību bērna tiesību un interešu nodrošināšanā. Tāpat apmācīti 125 bērnu, kuriem ir devianta uzvedība, likumiskie pārstāvji un aprūpētāji par bērniem ar deviantu uzvedību aprūpi

Valsts bērnu tiesību aizsardzības inspekcija 2017.gada 10.maijā organizējusi brīvprātīgās kustības „Draudzīga skola” un „Draudzīga māja” konferenci “Būvējam drošu skolu”, pedagogiem, bērnu sociālās aprūpes iestāžu audzēkņiem un audzinātājiem. Kopumā konferencē piedalījušies 300 dalībnieki. Vienlaikus brīvprātīgās kustības ietvaros Rēzeknē, Daugavpilī, Valmierā, Liepājā un Rīgā tika organizēti skolēnu forumi, kuros kopumā piedalījās 180 dalībnieki.

Valsts bērnu tiesību aizsardzības inspekcijas Konsultatīvā nodaļa 2017.gadā Eiropas Sociālā fonda projekta “Atbalsta sistēmas pilnveide bērniem ar saskarsmes grūtībām, uzvedības traucējumiem un vardarbību ģimenē”[[26]](#footnote-26) ietvaros sniedza konsultācijas bērniem ar saskarsmes grūtībām un uzvedības traucējumiem un veica bērna diagnostiku, izstrādāja un uzraudzīja bērna individuālās atbalsta programmas īstenošanu (kopumā 2017.gadā sniegtas 133 klātienes konsultācijas).

Saskaņā ar Noziedzības novēršanas padomes 2016.gada 22.jūnija sēdes protokolā (protokols Nr. 2, 2.paragrāfs) doto uzdevumu Labklājības ministrija, Tieslietu ministrija (Tiesu administrācija) un nodibinājums “Centrs Dardedze” 2017.gadā īstenoja Bērna mājas izveides izmēģinājuma projektu, lai bērniem, kuri cietuši no seksuālas vardarbības, nodrošinātu saskaņotu un efektīvu atbalstu un aizsardzību, kā arī novērstu atkārtotu emocionālu traumēšanu izmeklēšanas un tiesvedības laikā.

Projekta ietvaros veikta metodoloģiskā materiāla izstrāde, kā arī organizēti speciālistu informēšanas un izglītošanas pasākumi (semināri). Valsts policija nodrošināja semināru norisi ar telpām un tehnisko aprīkojumu. Projekta ietvaros nodibinājums “Centrs Dardedze” koordinēja pasākumus, lai aprobētu izstrādāto metodoloģiju. Metodoloģijas aprobācijas ietvaros sadarbībā ar Valsts policiju veikta 22 cietušo bērnu nopratināšana, kā arī izstrādāts ziņojums par metodoloģijas aprobācijas rezultātiem ar rekomendācijām turpmākai rīcībai.

Baltijas jūras valstu padomes sekretariāta vadībā uzsākta Eiropas Savienības līdzfinansēta projekta īstenošana “Nevardarbīga bērnība. Virzoties tālāk prom no bērnu fiziskas sodīšanas Baltijas jūras reģionā”[[27]](#footnote-27). 2017.gada 9.-10.oktobrī Latvijā tika organizētas nacionālās konsultācijas[[28]](#footnote-28), veidojot dialogu par bērnu fiziskas sodīšanas problemātiku. Konsultācijās piedalījās valsts, pašvaldību, nevalstisko organizāciju pārstāvji, kā arī pētnieki un plašsaziņas informācijas līdzekļu pārstāvji. Tika secināts, ka nacionālā bērnu aizsardzības sistēma normatīvā regulējuma (izstrādātās dokumentācijas) ziņā ir stipra, ka ir uzlabojušies informētības pasākumi un ziņošana par vardarbības pret bērnu gadījumiem. Tajā pašā laikā nacionālo konsultāciju dalībnieki bija vienisprātis, ka Latvijas izaicinājums ir nodrošināt pilnīgu sadarbību un koordināciju starp iesaistītajām aģentūrām un dienestiem. Ar projektu (īstenošanas periods ir 2017.-2018.gads) iecerēts sniegt ilgtspējīgus modeļus integrētai sabiedrības izglītošanai, lai paātrinātu bērnu fiziskas sodīšanas prakses izskaušanu.

Tieslietu ministrija sadarbībā ar Sertificētu mediatoru padomi no 2017. gada 1. janvāra līdz 31. decembrim īstenoja pilotprojektu “Bezmaksas mediācija ģimenes strīdos”. Uzsākts 291 mediācijas process. No uzsāktajiem mediācijas procesiem noslēgušies 249, no tiem 121 gadījumā mediācijas process noslēdzies ar pušu pilnīgu vienošanos vai izlīgumu, bet 43 gadījumos – ar daļēju izlīgumu, kas liecina par to, ka strīda risināšanai vairs nebija nepieciešama tiesas iesaiste, kā arī to, ka strīds atrisināts bērna interesēm vislabvēlīgākajā viedā, vienlaikus nodrošinot, ka strīda puses turpmāk spēj komunicēt vismaz lietišķas saziņas līmenī, samazinot jaunu konfliktu rašanās iespēju nākotnē. Bez vienošanās mediācijas process izbeigts 85 gadījumos.[[29]](#footnote-29)

2017.gada 2.martā pieņemti grozījumi Bērnu tiesību aizsardzības likumā, saskaņā ar kuriem likuma 6.panta trešā daļa papildināta ar pilnvarojumu Ministru kabinetam noteikt institūciju sadarbības organizēšanu un kārtību, kādā īstenojama bērnu tiesību aizsardzība (spēkā no 2017.gada 28.marta). Ievērojot minēto, Ministru kabineta 2017.gada 12.septembra noteikumos Nr.545 “Noteikumi par institūciju sadarbību bērnu tiesību aizsardzībā” reglamentēta valsts un pašvaldību institūciju un nevalstisko organizāciju sadarbības organizēšana un kārtība, kādā īstenojama bērnu tiesību aizsardzība. Saskaņā ar minēto Ministru kabineta noteikumu 2. punktu institūcijas atbilstoši to kompetencē esošajiem bērnu tiesību aizsardzības jautājumiem un darbības mērķiem īsteno bērnu tiesību aizsardzību bērnu tiesību aizsardzības sadarbības grupu (izveido pašvaldība) un Bērnu lietu sadarbības padomes ietvaros (izveido labklājības ministrs).

Saskaņā ar labklājības ministra 2017.gada 16.augusta rīkojumu Nr.72 “Par Bērnu lietu sadarbības padomes izveidi”[[30]](#footnote-30), lai veicinātu vienotu izpratni par bērna interešu prioritātes principa ievērošanu valsts un pašvaldību rīcībpolitikās, kā arī veicinātu institūciju, sabiedrisko organizāciju un citu fizisku un juridisku personu saskaņotu darbību bērnu tiesību aizsardzībā, izveidota Bērnu lietu sadarbības padome (turpmāk – padome). Padomes vadītājs ir labklājības ministrs. Savukārt padomes locekļi ir: veselības ministrs, vides aizsardzības un reģionālās attīstības ministrs, iekšlietu ministrs, Latvijas Republikas tiesībsargs, Valsts prezidenta likumdošanas un juridiskā padomniece, Tieslietu ministrijas valsts sekretārs, Izglītības un zinātnes lietu ministrijas valsts sekretāra vietnieks, Labklājības ministrijas, Sadarbības platformas “Demogrāfisko lietu centrs”, Valsts bērnu tiesību aizsardzības inspekcijas, Rīgas bāriņtiesas, SIA “Mammām un tētiem”, Alternatīvās Bērnu aprūpes alianses, nodibinājuma “Centrs Dardedze”, nodibinājuma “Sociālo Pakalpojumu Aģentūra”, biedrības „Sociālo darbinieku biedrība”, biedrības „Latvijas Pašvaldību savienība”, biedrības „Glābiet bērnus”, biedrības „Latvijas Bērnu labklājības tīkls”, biedrības „Rīgas pilsētas „Rūpju bērns”, biedrības „Kurzemes reģiona audžuģimeņu biedrība “ESTERE””, biedrības „Profesionālo audžuģimeņu apvienība „Terēze””, biedrības „Latvijas Bāriņtiesu darbinieku asociācija”, biedrības „Latvijas Kustība par neatkarīgu dzīvi”, biedrības „Latvijas SOS Bērnu ciematu asociācija” pārstāvji, kā arī privātpersonas.

Lai meklētu labākos risinājumus bērnu tiesību aizsardzības politikas pilnveidei, pēc Bērnu lietu sadarbības padomes iniciatīvas pārskata gadā tikušas organizētas trīs domnīcas, kurās nozaru atbildīgās institūcijas un nevalstiskās organizācijas izskatīja padomes identificētos problēmjautājumus. Pārskata gadā domnīcas organizētas par šādām tēmām: “Atbildīgi un zinoši vecāki – vai vienmēr bērnam drošas bērnības garants” (2017.gada 27.septembrī); “Prevencija. Atbalsts ģimenēm ar bērniem, kurās ir bērna attīstībai nelabvēlīgi apstākļi – pakalpojumi un to pieejamība” (2017.gada 20.oktobrī); „Ārpusģimenes aprūpe. Specializēto audžuģimeņu un reģionālo aģentūru izveide” (2017.gada 13.novembrī).

Saskaņā ar Saeimas 2017.gada 2.martā pieņemtajiem grozījumiem Bērnu tiesību aizsardzības likumā jaunā redakcijā izteikts likuma 48.panta nosaukums, pirmā, otrā, trešā un ceturtā daļa, pastiprinot tiesisko regulējumu bērnu aizsardzībai no smēķēšanas, alkoholisko un enerģijas dzērienu ietekmes. Iepriekš minētais pants reglamentēja bērnu aizsardzību no smēķēšanas un alkoholisko dzērienu ietekmes.

Atbilstoši minētajiem grozījumiem bērns nedrīkst smēķēt, lietot bezdūmu tabakas izstrādājumus, alkoholiskos un enerģijas dzērienus. Bērns ir aizsargājams no smēķēšanas un alkoholisko dzērienu ietekmes. Bērns nedrīkst atrasties smēķēšanai paredzētu izstrādājumu vai ierīču dūmu un tvaika ietekmē. Bērna klātbūtnē nedrīkst smēķēt, lai nodrošinātu viņam no smēķēšanai paredzētu izstrādājumu vai ierīču dūmiem un tvaika brīvu vidi.

Bērnā jārada negatīva attieksme pret smēķēšanu, bezdūmu tabakas izstrādājumu, alkoholisko un enerģijas dzērienu lietošanu. Bērnam ir aizliegts strādāt darbus, kas tieši saistīti ar tabakas izstrādājumu vai citu smēķēšanai paredzētu izstrādājumu vai ierīču, vai to uzpildes tvertņu ražošanu, izmēģināšanu, glabāšanu, lietošanu, kā arī tirdzniecību vai reklāmu. Bērnam ir aizliegts strādāt darbus, kas tieši saistīti ar alkoholisko vai enerģijas dzērienu ražošanu, izmēģināšanu, glabāšanu, lietošanu, kā arī tirdzniecību vai reklāmu, izņemot gadījumu, kad bērns saskaņā ar attiecīgās profesionālās izglītības programmas praktiskās daļas apguvi atrodas mācību praksē, kura tiek veikta prakses vadītāja klātbūtnē un kuras gaitā tiek nodrošināta ar darba aizsardzību saistīto normatīvo aktu ievērošana.

Saskaņā ar Alkoholisko dzērienu aprites likumu, Enerģijas dzērienu aprites likumu un Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likumu bērnam nedrīkst pārdot alkoholiskos un enerģijas dzērienus, tabakas izstrādājumus vai citus smēķēšanai paredzētus izstrādājumus vai ierīces, vai to uzpildes tvertnes.

Par bērna iesaistīšanu alkoholisko un enerģijas dzērienu vai bezdūmu tabakas izstrādājumu lietošanā, kā arī smēķēšanā vainīgās personas saucamas pie likumā noteiktās atbildības. Par bērna iesaistīšanu alkoholisko un enerģijas dzērienu vai bezdūmu tabakas izstrādājumu lietošanā, kā arī smēķēšanā uzskatāma arī alkoholisko un enerģijas dzērienu vai tabakas izstrādājumu vai citu smēķēšanai paredzētu izstrādājumu vai ierīču, vai to uzpildes tvertņu nodošana bērna rīcībā.

Savukārt Bērnu tiesību aizsardzības likuma 67.2 pants papildināts ar 2.1 daļu, paredzot, ka, lai nodrošinātu sociālās garantijas, kā arī sociālo palīdzību un sociālos pakalpojumus, nepilngadīgo personu atbalsta informācijas sistēmā papildus tiek iekļauta informācija par personām, kuras turpina uzturēties bērnu aprūpes iestādēs pēc 18 gadu vecuma sasniegšanas, un personām, kurām pēc 18 gadu vecuma sasniegšanas ir tiesības uz sociālajām garantijām.

Vienlaikus Bērnu tiesību aizsardzības likuma 70.panta otrā daļa izteikta jaunā redakcija, nosakot, ka bērnam pašam un citām personām ir tiesības vērsties pēc palīdzības bērna tiesību aizsardzības institūcijās un citās valsts un pašvaldību institūcijās, un šīs institūcijas ikvienā gadījumā veic likumā paredzētās darbības pārkāpuma, ja tāds tiek konstatēts, novēršanai, kā arī atbalsta un palīdzības sniegšanai bērnam. Bērnu aprūpes, izglītības, veselības aprūpes un citu tādu iestāžu vadītājiem, kurās uzturas bērni, ir pienākums noteikt bērnu sūdzību iesniegšanas un izskatīšanas kārtību un padarīt to bērniem zināmu un pieejamu. Iepriekš minētajā tiesību normā tika reglamentētas tikai bērna tiesības vērsties pēc palīdzības, taču netika norādīts par institūciju veicamajām darbībām.

No 2017.gada 1.aprīļa stājās spēkā grozījumi Uzturlīdzekļu garantiju fonda likumā, saskaņā ar kuriem valsts garantētos uzturlīdzekļus iespējams saņemt Ministru kabineta noteiktajā minimālajā apmērā bez tiesas sprieduma administratīvā procesa ietvaros. Jaunais regulējums paredz alternatīvu[[31]](#footnote-31) un maksimāli vienkāršotu procedūru. Ja viens no vecākiem uzturlīdzekļus nemaksā vai maksā, bet nenodrošina Ministru kabineta noteikto minimālo apmēru[[32]](#footnote-32), un tā vecāka, kura aprūpē atrodas bērns, rīcībā nav tiesas sprieduma vai vienošanās notariāla akta formā par uzturlīdzekļiem, kas izpildāma tiesas sprieduma izpildes kārtībā, lai saņemtu uzturlīdzekļus no valsts, uzreiz jāvēršas fonda administrācijā ar iesniegumu. Pēc iesnieguma saņemšanas uzturlīdzekļu maksāšanas jautājumu ar parādnieku risina fonda administrācija. Jaunā kārtība tiek piemērota lietās, kurās starp vecākiem nepastāv strīds par bērna aprūpi un uzturlīdzekļu maksāšanas kārtību. Jāpiebilst, ka atbilstoši Civillikuma 179.panta piektajai daļai vecāka pienākums ir nodrošināt katram savam bērnam Ministru kabineta noteikto minimālo uzturlīdzekļu apmēru neatkarīgi no viņa spējām uzturēt bērnu un mantas stāvokļa. Saskaņā ar minēto tiesību normu tas ir absolūts un neapstrīdams pienākums.

Savukārt, ja persona vēlas saņemt uzturlīdzekļus lielākā apmērā, nekā noteicis Ministru kabinets, vai starp vecākiem pastāv strīds par bērna aprūpi, piemēram, kurš no vecākiem īstenos ikdienas aizgādību, tas jārisina tiesā Civilprocesa likumā noteiktajā kārtībā. Ja otrs no vecākiem tiesas noteikto uzturlīdzekļu maksāšanas kārtību nepildīs, ar izpildu rakstu jāvēršas pie zvērināta tiesu izpildītāja pēc parādnieka dzīvesvietas adreses, darbavietas adreses vai nekustamā īpašuma atrašanās vietas un jālūdz sākt piespiedu izpildi. Pēc izpildu raksta iesniegšanas persona var iesniegt uzturlīdzekļu izmaksas iesniegumu fonda administrācijā.

Vienlaikus minētie grozījumi Uzturlīdzekļu garantiju fonda likumā izmainīja tiesisko regulējumu attiecībā uz vecākiem, kuri dažādu iemeslu dēļ nespēj nodrošināt sava bērna uzturam uzturlīdzekļus minimālajā apmērā un kuru vietā uzturlīdzekļus sāk izmaksāt no fonda administratīvā procesa ietvaros. Jaunais tiesiskais regulējums paredz iespēju parādniekam noslēgt vienošanos ar Uzturlīdzekļu garantiju fonda administrāciju par individuālu uzturlīdzekļu parāda atmaksas kārtību savu finansiālo iespēju robežās.

No 2017.gada 1.aprīļa Uzturlīdzekļu garantiju fonda administrācijai paredzētas tiesības noteiktos gadījumos piemērot sankciju uzturlīdzekļu parādniekiem – transportlīdzekļu un kuģošanas līdzekļu vadīšanas tiesību izmantošanas aizliegumu.

Vienlaikus Labklājības ministrija 2017.gada 12.jūnijā ir iesniegusi priekšlikumus Saeimas Cilvēktiesību un sabiedrisko lietu komisijā grozījumiem Bērnu tiesību aizsardzības likuma 72.panta piektajā daļā (likumprojektam Nr. 818/Lp12), lai pastiprinātu bērnu aizsardzību no vardarbības. Labklājības ministrijas virzītais priekšlikums paredzēja, ka persona, kura ir administratīvi sodīta par fizisku vai emocionālu vardarbību pret bērnu, 5 gadus nedrīkst strādāt, veikt brīvprātīgo darbu, kā arī saskaņā ar noslēgto vienošanos sniegt pakalpojumus bērnu aprūpes, izglītības, veselības aprūpes un citās tādās iestādēs, kurās uzturas bērni, bērnu pasākumos un tādos pasākumos, kuros piedalās bērni. Līdz šim šāds aizliegums likuma 72.panta piektajā daļā attiecās tikai uz: personām, kuras sodītas par noziedzīgiem nodarījumiem, kas saistīti ar vardarbību vai vardarbības piedraudējumu, — neatkarīgi no sodāmības dzēšanas vai noņemšanas; kuras sodītas par noziedzīgiem nodarījumiem pret tikumību un dzimumneaizskaramību — neatkarīgi no sodāmības dzēšanas vai noņemšanas; kurām tiesa ir piemērojusi Krimināllikumā noteiktos medicīniska rakstura piespiedu līdzekļus.

2018.gada 3.maijā Saeima 3.lasījumā atbalstīja, ka Bērnu tiesību aizsardzības likuma piektā daļa tiek papildināta ar 4.punktu, minēto ierobežojumu attiecināt uz personām, kurām piemērots naudas sods par administratīvo pārkāpumu, kas noteikts Latvijas Administratīvo pārkāpumu kodeksa 172.2 pantā, ja no dienas, kad stājies spēkā un kļuvis neapstrīdams kompetentas institūcijas pieņemtais lēmums vai tiesas spriedums, nav pagājuši trīs gadi (likumprojekts Nr.1081/Lp12).

Minētais grozījums stājas spēkā vienlaikus ar atbilstošiem grozījumiem Latvijas Administratīvo pārkāpumu kodeksa 172.2 pantā saistībā ar maksimālā soda palielināšanu un brīdinājuma piemērošanu attiecīgo pārkāpumu izdarījušām valsts vai pašvaldību institūciju amatpersonām vai darbiniekiem [minētie grozījumi Latvijas Administratīvo pārkāpumu kodeksā (likumprojekts Nr.1136/Lp12) 2018.gada 7.jūnijā ir tikuši pieņemti Saeimā 2. lasījumā]. Likumā noteiktais ierobežojums nav attiecināms uz personām, kuras par Latvijas Administratīvo pārkāpumu kodeksa 172.2 pantā noteikto pārkāpumu sodītas ar naudas sodu pirms šīs normas spēkā stāšanas dienas.

Labklājības ministrs Jānis Reirs

13.06.2018. 12.29

5739

Lauris Neikens,

Labklājības ministrijas

Bērnu un ģimenes politikas departamenta vecākais eksperts,

tālr. 67021673; fakss: 67276445, Lauris.Neikens@lm.gov.lv

1. Saskaņā ar Bērnu tiesību aizsardzības likuma 3.panta pirmo daļu bērns ir persona, kas nav sasniegusi 18 gadu vecumu, izņemot tās personas, kuras saskaņā ar likumu izsludinātas par pilngadīgām vai stājušās laulībā pirms 18 gadu vecuma sasniegšanas. [↑](#footnote-ref-1)
2. Latvijā seši statistiskie reģioni tika izveidoti, balstoties uz 2003. gada 26. maija Eiropas Parlamenta un Padomes Regulā (EK) Nr.1059/2003 par kopējas statistiski teritoriālo vienību klasifikācijas (NUTS) izveidi (turpmāk - regula) ietvertajiem pamatprincipiem <http://www.csb.gov.lv/dokumenti/par-statistiskajiem-regioniem-28607.html>. [↑](#footnote-ref-2)
3. Kvintile ir viena piektā daļa (20%) no mājsaimniecību skaita, kuras Mājsaimniecību budžeta apsekojumā (MBA) sagrupētas augošā secībā pēc to rīcībā esošā ienākuma uz vienu mājsaimniecības locekli. Kvintiļu grupas tiek lietotas MBA, lai noteiktu mājsaimniecību diferenciāciju (noslāņošanos) pēc patēriņa apjoma, analizētu to izdevumu struktūru un veiktu citus pētījumus. [↑](#footnote-ref-3)
4. Valsts izglītības informācijas sistēmas (VIIS) dati uz 2017.gada 1.septembri,

<http://izm.gov.lv/images//statistika/prof_izgl/2017_2018/Izglitojamo_skaits_01092017_VIIS_dati_IZM_majas_lapai.pdf>. [↑](#footnote-ref-4)
5. Izglītības kvalitātes valsts dienesta informācijas apkopojums par obligātā izglītības vecuma bērniem, kuri 2017./2018.mācību gadā nav reģistrēti nevienas Latvijas Republikas izglītības iestādes sarakstā, <https://ikvd.gov.lv/wp-content/uploads/2018/01/Zi%C5%86ojums_Par_skol%C4%81s_nere%C4%A3istr%C4%93tiem_oblig%C4%81t%C4%81_izgl%C4%ABt%C4%ABbas_vecuma_b%C4%93rniem.docx>. [↑](#footnote-ref-5)
6. <http://www.bti.gov.lv/lat/barintiesas/statistika/?doc=5164&page>=. [↑](#footnote-ref-6)
7. Aizgādības tiesības vecākam tiek pārtrauktas, ja bāriņtiesa atzīst, ka:

1) ir faktiski šķēršļi, kas liedz vecākam iespēju aprūpēt bērnu;

2) bērns atrodas veselībai vai dzīvībai bīstamos apstākļos vecāka vainas dēļ (vecāku apzinātas rīcības vai nolaidības dēļ);

3) vecāks ļaunprātīgi izmanto savas tiesības vai nenodrošina bērna aprūpi un uzraudzību;

4) vecāks ir devis piekrišanu bērna adopcijai, izņemot gadījumu, kad viņš kā laulātais ir devis piekrišanu tam, ka bērnu adoptē otrs laulātais;

5) konstatēta vecāka vardarbība pret bērnu vai ir pamatotas aizdomas par vecāka vardarbību pret bērnu.

Šajos gadījumos aprūpi īsteno otrs vecāks, bet, ja arī tam ir šķēršļi, bāriņtiesa gādā par bērna ārpusģimenes aprūpi (Civillikuma 203.panta pirmā un otrā daļa). [↑](#footnote-ref-7)
8. Vecākam var atņemt aizgādības tiesības, ja:

1) viņa vainas dēļ (vecāka apzinātas rīcības vai nolaidības dēļ) ir apdraudēta bērna veselība vai dzīvība;

2) vecāks ļaunprātīgi izmanto savas tiesības vai nenodrošina bērna aprūpi un uzraudzību un tas var apdraudēt bērna fizisko, garīgo vai tikumisko attīstību.

Atņemot aizgādības tiesības vienam vecākam, tiesa nodod bērnu otra vecāka atsevišķā aizgādībā. Ja aizgādība, ko varētu īstenot otrs vecāks, nepietiekami aizsargātu bērnu no apdraudējuma vai aizgādības tiesības tiek atņemtas abiem vecākiem, tiesa uzdod bāriņtiesai nodrošināt bērnam ārpusģimenes aprūpi (Civillikuma 200.pants). [↑](#footnote-ref-8)
9. <http://www.bti.gov.lv/lat/barintiesas/statistika/?doc=5164&page>=. [↑](#footnote-ref-9)
10. Pētījums “Bērnu fiziska sodīšana Latvijā”, <http://www.centrsdardedze.lv/data/materiali/petijuma-rezultati.pdf>. [↑](#footnote-ref-10)
11. Turpat. [↑](#footnote-ref-11)
12. Turpat. [↑](#footnote-ref-12)
13. Spriņģe L. Vardarbības izraisītie veselības traucējumi bērniem un jauniešiem Latvijā. Promocijas darbs

medicīnas doktora zinātniskā grāda iegūšanai. Specialitāte – sabiedrības veselība un epidemioloģija. 2017, <https://www.rsu.lv/sites/default/files/dissertations/Lauma-Springe_kopsavilkums_LV.pdf>; <https://www.rsu.lv/sites/default/files/dissertations/Lauma-Springe_promocijas-darbs.pdf>. [↑](#footnote-ref-13)
14. Ja kāda rādītāja izmaiņas saistītas ar vairāku citu rādītāju (faktoru) izmaiņām, sakarības izteikšanai lieto daudzfaktoru korelācijas – regresijas vienādojumu jeb modeli. [↑](#footnote-ref-14)
15. Putniņa A., Skrastiņa A. *Situation analysis of child maltreatment prevention (CMP) in Latvia, 2017; developed within the framework of the WHO Country Office in Latvia /WHO Regional Office for Europe Biennial Collaborative Agreement 2016–2017 with the Ministry of Health in Latvia.* [↑](#footnote-ref-15)
16. Turpat. [↑](#footnote-ref-16)
17. D.Eiduka. Bērnu līdzdalības novērtējums. Latvijas nacionālais ziņojums, 2017; <http://www.lm.gov.lv/upload/berns_gimene/bernu_lidzdaliba_zinojums_latvija_final_lv_red1.pdf>. [↑](#footnote-ref-17)
18. Minētajā pētījumā aplūkotas: izglītības, veselības, tieslietu, migrācijas, sociālā un bērnu tiesību aizsardzības joma. [↑](#footnote-ref-18)
19. Saskaņā ar Ministru kabineta 2013.gada 15.janvāra noteikumu Nr.37 “Noteikumi par minimālo uzturlīdzekļu apmēru bērnam” 2.punktu katra vecāka pienākums ir katru mēnesi nodrošināt saviem bērniem minimālos uzturlīdzekļus šādā apmērā: katram bērnam no viņa piedzimšanas līdz 7 gadu vecuma sasniegšanai – 25 % apmērā no Ministru kabineta noteiktās minimālās mēneša darba algas; katram bērnam no 7 gadu vecuma sasniegšanas līdz 18 gadu vecuma sasniegšanai – 30 % apmērā no Ministru kabineta noteiktās minimālās mēneša darba algas. [↑](#footnote-ref-19)
20. Ministru kabineta 2017.gada 27.jūnija noteikumi Nr.371 “Braukšanas maksas atvieglojumu noteikumi”. [↑](#footnote-ref-20)
21. Ministru kabineta 2017.gada 24.oktobra noteikumi Nr.639 “Grozījumi Ministru kabineta 2016. gada 5. janvāra noteikumos Nr. 15 “Valsts atbalsta programmas “Latvijas Goda ģimenes apliecība “3+ Ģimenes karte"" īstenošanas kārtība””. [↑](#footnote-ref-21)
22. <http://incsr.eu/lv/novertejums/gimenei-draudzigs-komersants/>. [↑](#footnote-ref-22)
23. <http://titania.saeima.lv/LIVS12/saeimalivs12.nsf/0/7153AF620E8194FBC22581ED00494C44?OpenDocument>. [↑](#footnote-ref-23)
24. <http://www.lm.gov.lv/text/3664>. [↑](#footnote-ref-24)
25. <http://www.lm.gov.lv/upload/berns_gimene/bernu_lidzdaliba_zinojums_latvija_final_lv_red1.pdf>. [↑](#footnote-ref-25)
26. <http://www.bti.gov.lv/lat/esf_projekts_/>. [↑](#footnote-ref-26)
27. <http://www.childrenatrisk.eu/nonviolence/>. [↑](#footnote-ref-27)
28. <http://www.childrenatrisk.eu/nonviolence/2017/10/18/national-consultations-latvia/>. [↑](#footnote-ref-28)
29. <https://www.tm.gov.lv/files/l1_dmVpZGxhcGFzLzEucGRm/veidlapas/1.pdf>. [↑](#footnote-ref-29)
30. <http://mail.lm.gov.lv/web/library.nsf/676cc2031c714bb2c2256ade00399623/732046177c7d6546c225817e0023b384?OpenDocument>. [↑](#footnote-ref-30)
31. Līdz 2017.gada 31.martam spēkā esošā civilprocesuālā kārtība paredzēja, ka vecākam vispirms jāsniedz prasība tiesā un pēc tam jāvēršas pie zvērināta tiesu izpildītāja ar lūgumu sākt uzturlīdzekļu parāda piedziņu. [↑](#footnote-ref-31)
32. Saskaņā ar Ministru kabineta 2013.gada 15.janvāra noteikumu Nr.37 “Noteikumi par minimālo uzturlīdzekļu apmēru bērnam” 2.punktu katra vecāka pienākums ir katru mēnesi nodrošināt saviem bērniem minimālos uzturlīdzekļus šādā apmērā: katram bērnam no viņa piedzimšanas līdz 7 gadu vecuma sasniegšanai – 25 % apmērā no Ministru kabineta noteiktās minimālās mēneša darba algas; katram bērnam no 7 gadu vecuma sasniegšanas līdz 18 gadu vecuma sasniegšanai – 30 % apmērā no Ministru kabineta noteiktās minimālās mēneša darba algas. [↑](#footnote-ref-32)